Το Τραγούδι του Έρωτα και του Θανάτου

Κάτι διαγράφεται πέρα μακριά, 
στο φέγγος κάτι λιγνό σκούρο. 
Μια μοναχική στήλη, μισογκρεμισμένη. 
Κι αφού το’χαν από ώρα πιά περάσει,
 αργότερα, καταλαβαίνουν πως ήταν μια Παναγιά. 

Ράϊνερ Μαρία Ρίλκε


Οι καλλιτέχνες συμμέτοχοι αυτής της ενότητας κλήθηκαν να σχολιάσουν θυμητάρια που πρόλαβαν να τα σώσουν μέσα στο φευγιό ή έμειναν πίσω και χάθηκαν, μα δεν λησμονήθηκαν ποτέ. Τα αντικείμενα τούτα αποτελούν συνήθως μέρος μιας συμβολοποίησης του γεγονότος καταστροφής και ανάγονται σε παρακαταθήκη μνήμης προς τους επιγόνους.
 Είναι ειδικής σημασίας πως κατά μείζονα λόγο οι δημιουργοί είναι Δάσκαλοι και από τους σημαντικώτερους εικαστικούς της γενηάς του ΄80, της πρώτης μεταπολιτευτικής γενηάς. Συγκαταλέγονται λοιπόν ακριβώς ανάμεσα σε όσους ξεκίνησαν με το πλέον αισιόδοξο δημοκρατικό όραμα, αλλά και σε εκείνους που μετέπειτα ενοχοποιήθηκαν για τα πάντα: την αποτυχία των θεσμών, τον οικονομικό ξεπεσμό, την καταστροφή του περιβάλλοντος κλπ. Είναι όμως έτσι; Η βαρύνουσα σημασία μιας έκθεσης μέσα σε ένα τέτοιου είδους μουσείο, όπου τα έργα αντιπαρατίθενται και συνομιλούν με τα πραγματικά εκθέματα, ενέχει τα εργαλεία μιας ανατροπής. Και τούτο επειδή οι συγκεκριμένοι εικαστικοί δεν συμβιβάστηκαν ποτέ, ούτε συρρίκνωσαν την οπτικοποιημένη πρόκληση που συνεχώς διατρανώνουν απέναντι σε ένα παιδευσιακό σύστημα, το οποίο όλο και περισσότερο εξοβελίζει την Τέχνη από την μάθηση, υποκαθιστώντας την με «δεξιότητες». Και ακόμα γιατί η θέση που έχουν ήδη κερδίσει σε ό,τι ορίζουμε ως σύγχρονη εικαστική παραγωγή του Δυτικού κόσμου, τους εξασφαλίζει ένα μετερίζι απέναντι στις εξαιρετικά έντεχνες σειραϊκές εικόνες της διαφήμισης, του διαδικτύου και όλων των λοιπών διακινούμενων αναπαραστατικών υποκατάστατων που ώστοσο στερούνται πραγματικού αισθητικού-οπτικού ζητήματος. Όπως στερούνται και προϋποθέσεων σχεδιαστικής και οργανωτικής έρευνας εργαστηρίου. 
Όσοι έφεραν τα έργα τους στο Σκοπευτήριο, προτείνουν τα δικά τους θυμητάρια, διασωθέντα ή όχι, λίγο πολύ δηλαδή τα σύμβολα διαχείρισης του Διαφωτισμού που κάναμε στο τέλος του εικοστού και στην αρχή του εικοστού πρώτου αιώνα και τα όσα δεν μας επέτρεψαν να πράξουμε, καθώς το γνωρίζουμε πλέον όλοι πως το να παρέχεις τα μέσα ώστε να αποκαθαίρεται το βλέμμα και να επιστρέφει στην πρωτογενή όραση, αποτελεί εκπαίδευση προς ανεξάρτητη κριτική σκέψη και μέγιστο κίνδυνο αποκαθίλωσης της εικονικής πραγματικότητας.

